कच्छ के चक्रवात की नमी, 2 दिन रहेगी ठंड
भास्कर संवाददाता | बुरहानपुर
गर्मी से पहचाना जाने वाला मार्च माह इस बार ठंडा पड़ा है। गुजरात के कच्छ में चक्रवात के कारण जिले में यह स्थिति बनी है। मौसम वैज्ञानिकों के अनुसार दो दिन तक जिले की यही स्थिति रहेगी। इसके बाद दिन-रात का तापमान बढ़ने के साथ ही गर्मी का असर देखने को मिलेगा। हालांकि लोग अभी से गर्मी से बचने के जतन करने में जुट गए है।
इस साल दिसंबर से जिलेभर में अच्छी ठंड रही। फरवरी में शीत ऋतु खत्म हो चुका है लेकिन ठंड का असर अब तक कायम है। मार्च माह का पहला सप्ताह पूरा होने के बाद भी सूरज ने अपने तेवर दिखाना शुरू नहीं किए है। मौसम केंद्र के वैज्ञानिकों के अनुसार गुजरात के कच्छ में चक्रवात आया है। यह आसपास के राज्यों में नमी घोल रहा है। इससे बादल छाए हुए है। इसका असर निमाड़ क्षेत्र में भी हो रहा है। दिन में हल्की तपन महसूस हो रही है। शाम होते ही ठंड हो रही है। रात को लोग गर्म कपड़े पहनकर निकल रहे हैं। मंगलवार को दिन का तापमान 32 डिग्री दर्ज किया। जबकि रात का तापमान 11 डिग्री सेल्सियस दर्ज किया है। पिछले साल का दिन का 40, रात का 18 डिग्री तापमान दर्ज हुआ था। दो साल पहले तापमान 30 डिग्री के आसपास था लेकिन इतने तापमान में भी गर्मी से लोग बेहाल थे। इस बार ठंडक है।
जगह-जगह शीतल पेय पदार्थों की दुकानें सज गई। गली-मुहल्लों में कुल्फी और कैंडी की गाड़िया घूमने लगी है। ठंडा-गर्म खाने-पीने से सर्दी, खासी, बुखार के मरीज बढ़े हैं। 1 मार्च से अब तक 955 सर्दी, खासी और बुखार के मरीज जिला अस्पताल आए। रोजाना 150 मरीज सर्दी, जुकाम के आ रहे हैं।
गेहूं, चने की फसल के लिए अनुकूल रहा मौसम
इस बार फसलों के लिए मौसम अनुकूल रहा। जिले में 11 हजार एकड़ में गेहूं की फसल लगी है। ठंड से फसल के उत्पादन में बढ़ोतरी होगी। चना फसल को भी अच्छा फायदा मिला है। -मनोहरसिंह देवके, कृषि उपसंचालक
hin_Deva bho_Deva hin_Deva hin_Deva hin_Deva hin_Deva hin_Deva